וידום אהרון

וַתֵּצֵא אֵשׁ מִלִּפְנֵי ה' וַתֹּאכַל אוֹתָם וַיָּמֻתוּ לִפְנֵי ה': וַיֹּאמֶר מֹשֶׁה אֶל אַהֲרֹן הוּא אֲשֶׁר דִּבֶּר ה' לֵאמֹר בִּקְרֹבַי אֶקָּדֵשׁ וְעַל פְּנֵי כָל הָעָם אֶכָּבֵד וַיִּדֹּם אַהֲרֹן: (ויקרא י ב-ג)

"ונקדש בכבודי" - זה הדיבר נאמר למשה מסיני ולא נודע בו עד שבא המעשה לידו. וכשבא מעשה לידו אמר לאהרן: אהרן אחי, מסיני נאמר לי: עתיד אני להיוועד להן לישראל ולהתקדש בהן בבית זה ובאדם גדול אני מקדשו. וסבור הייתי או בי או בך בית זה מתקדש. עכשיו, נמצאו שני בניך חביבין ממנו. כיון ששמע אהרן כך וידע שבניו ידועי שמים הם, שתק וקיבל שכר טוב על שתיקתו. זהו שכתוב: "וידום אהרן" (ויקרא רבה יב ב)

אַהֲרֹן אָחִי,

כְּשֶׁעָלִיתִי לַמָּרוֹם לְקַבֵּל תּוֹרָה

הֶרְאוּנִי דָּבָר גָּדוֹל וְנוֹרָא

שֶׁזֶּה הַמִּשְׁכָּן שַׁי לַמּוֹרָא

יִתְמַשְׁכֵּן בְּאֵשׁ וּבְאוֹרָה

וְאֶכְתֹּב "וְנִקְדַּשׁ בִּכְבוֹדִי" בְּמִקְרָא

אַךְ יָדַעְתִּי שֶׁבַּיּוֹם שֶׁעִטְּרָה לוֹ עֲטָרָה

"וְנִקְדַּשׁ בִּמְכֻבָּדַי" נִקְרָא וְנִקְרַע

בָּנֶיךָ אָחִי

הֵם מְכֻבְּדֵי אֵל קָדוֹשׁ וְנוֹרָא

שֶׁעָלוּ לַמָּרוֹם בְּתַבְעֵרָה וּבִסְעָרָה

"וַיִּדֹּם אַהֲרֹן"

בִּגְדוֹ קָרַע וְרֹאשׁוֹ פָּרַע

בשעה שעלה משה למרום, מצאו להקב"ה שיושב וקושר כתרים לאותיות, אמר לפניו: ריבונו של עולם, מי מעכב על ידך? אמר לו: אדם אחד יש שעתיד להיות בסוף כמה דורות ועקיבא בן יוסף שמו, שעתיד לדרוש על כל קוץ וקוץ תילין תילין של הלכות ... אמר לפניו: ריבונו של עולם, הראיתני תורתו, הראני שכרו ... ראה ששוקלין בשרו במקולין, אמר לפניו: ריבונו של עולם, זו תורה וזו שכרה? א"ל: שתוק, כך עלה במחשבה לפני. **(מנחות כט ע"ב).**

אַהֲרֹן אָחִי,

כְּשֶׁנִּכְנַסְתִּי לַמְחִצָּה, לִפְנַי וְלִפְנִים

רָאִיתִי אֶת מֶלֶךְ מַלְכֵי הַמְּלָכִים

יוֹשֵׁב וְקוֹשֵׁר לָאוֹתִיּוֹת כְּתָרִים

וְשָׁאַלְתִּי לְמִי וּלְמָה אֵלֶּה הָעֳקָצִין

וְעָנַנִי,

לַעֲקִיבָא תַּלְמִיד וּמוֹרֶה חֲכָמִים

שֶׁיִּדְרֹשׁ בָּהֶן תִּלֵּי תִּלִּין

תָּגֵי תָּגִין וְקוֹצֵי קוֹצִים

לְחַדֵּשׁ חִדּוּשִׁים וְלַעֲקוֹר הָרִים

בְּמַיִם הִיא תּוֹרָה, לִשְׁחֹק הָאֲבָנִים..

וְסוֹפוֹ אָחִי, בְּיִסּוּרִים נוֹרָאִים

"וְאָהַבְתָּ אֶת ה' אֱלֹהֶיךָ"

קִיֵּם, בְּמַסְרֵקוֹת וּמָקוֹלִין

עַד כָּלוּ קִצִּין רוּחִין וְנַפְשִׁין.

כִּי כָּל עֲמָלֵנוּ, אָחִי

שְׂכַר מַשְׁנִים וְסוֹפְרִים,

לִמְנוֹת יָמֵינוּ בִּדְכִי

בִּרְגָעִים סְפוּרִים

"וַיִּדֹּם אַהֲרֹן"

לֹא בְּמַחְשָׁבָה, רַק בְּמִלִּים

נִכְלָם וְנֶאְלָם,

לֹא מֵבִין וְלֹא מַשְׁלִים

"אחרי מות שני בני אהרן". ר' שמעון פתח: "הכל כאשר לכל מקרה אחד לצדיק ולרשע לטוב ולטהור ולטמא וכו' " (קהלת ט ב). "לצדיק" - אלו בני אהרן שכתוב בהם: "בשלום ובמישור הלך אתי" (מלאכי ב ו), "לרשע" - זו עדת קרח שכתוב בהם: "סורו נא מעל אהלי האנשים הרשעים האלה" (במדבר טז כו). אלו נכנסו להקריב במחלוקת ויצאו שרופין ואלו נכנסו להקריב שלא במחלוקת ויצאו שרופין! **(ויקרא רבה כ א)**

אַהֲרֹן אָחִי,

עָתִיד לָקוּם בְּיִשְׂרָאֵל

הֶחָכָם מִכָּל אָדָם

שֶׁשִּׁירוֹ אֶלֶף וּמְשָׁלִים אַלְפַּיִם

שְׂפַת חַיּוֹת וְשִׂיחַ הָעֵצִים לוֹ נְהִירִים

וְגַם הוּא לֹא הֵבִין

גַּם מִמֶּנּוּ נִסְתַּם

הַכֹּל בַּאֲשֶׁר לַכֹּל, מִקְרֶה הוּא בָּעוֹלָם

לַטּוֹב וְלַטָּהוֹר, לַטָּמֵא וְלָרָשָׁע

טָמִיר עָלוּם וְנֶעְלָם

מִי הוּא צַדִּיק וּמִי לַה' יֻשְׁלַם?

וְעַל מִי נֹאמַר "רְשָׁעִים הָיוּ" וְנוֹצִיא דִּבָּתָם?

"וַיִּדֹּם אַהֲרֹן"

הַדִּין נִסְתַּם

הַגּוֹלֵל נֶחְתַּם

וְהָאָדָם נֶאְלַם

אֶל נֹכַח הָאֵשׁ וְהַדָּם

וטעם וידום אהרן - שהיה בוכה בקול, ואז שתק. או כטעם: "אַל תִּדֹּם בַּת עֵינֵךְ" **(רמב"ן ויקרא י ג).**

כשהקב"ה מדבר הכל שותקים שנאמר: "דֹּמּוּ יֹשְׁבֵי אִי סֹחֵר **צִידוֹן** עֹבֵר יָם מִלְאוּךְ" (ישעיה כג ב) ואומר: "וידום אהרן" **(ספרי במדבר נח).**

אַהֲרֹן אָחִי,

עוֹד רָאִיתִי זֹאת

שֶׁעַד סוֹף כָּל הַדּוֹרוֹת

לֹא יָסוּפוּ מֵעַמֵּנוּ מְבִינֵי אוֹת

בַּעֲלֵי פֵּרוּשׁ מִדְרָשׁ וּמָסוֹרוֹת

וִילַמְּדוּנוּ הָבִין בַּמִּקְרָאוֹת

צְפוּנוֹת כַּחֲדָשׁוֹת

גְּדוֹלוֹת וְנוֹרָאוֹת:

וְהֵם יְפָרְשׁוּ וְיֹאמְרוּ דְּבָרָם

כִּי בְּעוֹד הַדָּם חַם

לֹא נָדַם אַהֲרֹן, לֹא נָדַם

רַק זָעַק וּבָכָה, בְּכִי מַר מְאֹד

לֹא יָכְלוּ הַמִּלִּים לְשֵׁטֶף הַדְּמָעוֹת.

וְעָלְתָה צַעֲקָתוֹ עַד הַפַּרְגּוֹד

זִעְזְעָה סִפִּים וְנָעוּ אַמּוֹת

עַד שֶׁשָּׁמַע קוֹל מִמַּעֲלוֹת:

בְּכֵה אַהֲרֹן, בְּכֵה וְאַל תַּעֲמֹד

שָׂם אֲנִי אֶת דִּמְעוֹתֶיךָ בְּנֹאדִי לִהְיוֹת

לְיַד לִבְנַת הַסַּפִּיר

תַּחַת כִּסֵּא הַכָּבוֹד

וּמִמְּךָ יִלְמְדוּ לְדוֹרוֹת

לִזְעֹק וְלִבְכּוֹת

וְלֹא לַחֲשׁוֹת

אָבוֹת עַל בָּנִים וּבָנִים עַל אָבוֹת

וְאִמָּהוֹת

וּבָנוֹת

"וַיִּדֹּם אַהֲרֹן"

כַּאֲשֶׁר תַּם לִבְכּוֹת

בְּאֶפֶס כֹּחוֹת